RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af Rådets forordning (EF) nr. 814/2000 om informationsforanstaltninger vedrørende den fælles landbrugspolitik

I. Indledning

Denne rapport vedrører gennemførelsen af Rådets forordning (EF) nr. 814/2000 (i det følgende benævnt "forordningen") for årene 2011 og 2012.

Målsætningerne for informationsforanstaltningerne som fastlagt i forordningen er:

– at bidrage til dels at forklare og dels at iværksætte og udvikle den fælles landbrugspolitik

– at fremme den europæiske landbrugsmodel og forståelsen af den

– at informere landbrugerne og andre, der bor i landdistrikterne

– at oplyse offentligheden om den fælles landbrugspolitiks målsætninger og aktiviteter.

Aktiviteterne er inddelt i to hovedkategorier:

– aktiviteter, der foreslås af tredjepartsorganisationer og medfinansieres af EUGFL (tilskud).

– aktiviteter iværksat på Kommissionens initiativ og finansieret 100 % af EUGFL ("direkte aktiviteter").

Rådet har besluttet (i henhold til artikel 8 i forordning (EF) nr. 814/2000), at Kommissionen hvert andet år skal forelægge Europa-Parlamentet og Rådet en rapport om gennemførelsen af denne forordning. Dette er den femte rapport[1].

De bilag, der er nævnt i teksten, findes i det ledsagende arbejdsdokument fra Kommissionens tjenestegrene.

II. BUDGET

Budgettet til informationsforanstaltninger under budgetpost 05 08 06 var på 8 mio. EUR i 2011 og 8 mio. EUR i 2012. Den midlertidige fordeling mellem Kommissionens egne aktiviteter og tredjepartsorganisationers medfinansierede aktiviteter (tilskud) var som følger: 2011: direkte aktiviteter (4,5 mio. EUR) (56 %) – tilskud (3,5 mio. EUR) (44 %)

2012: direkte aktiviteter (5,8 mio. EUR) (72 %) – tilskud (2,2 mio. EUR) (28 %)

Budgetgennemførelsen nåede op på 100 % for 2011 og 99 % for 2008, hvad angår forpligtelser og 80 % for 2011, hvad angår betalinger. De endelige tal for gennemførelsen, hvad angår betalinger for 2012, kan endnu ikke indberettes, da betalingerne i forbindelse med budgettet for 2012 vil blive foretaget frem til 31. december 2013.

III. Fordeling af finansierede aktiviteter

Den fælles landbrugspolitik skal gennemgå en reform efter 2013. Efter en bred offentlig debat præsenterede Kommissionen den 18. november 2010 en meddelelse om "landbrugspolitikken frem til 2020", som skitserer mulighederne for den fremtidige landbrugspolitik og satte gang i en debat med andre institutioner og interesserede parter. Den 12. oktober 2011 præsenterede Kommissionen en række lovgivningsforslag, der skulle gøre landbrugspolitikken mere effektiv og føre til et mere konkurrencedygtigt og bæredygtigt landbrug og levedygtige landdistrikter. Der var i rapporteringsperioden derfor kraftigt fokus på informationsaktiviteter, der skulle skabe forståelse i offentligheden af Kommissionens forslag til reform af den fælles landbrugspolitik, og disse aktiviteters bidrag til at tackle de udfordringer, der er udpeget i Kommissionens Europa 2020-strategi. Det var det primære element i den kommunikationsstrategi, som Kommissionen har fastlagt i henhold forordningen, som gennemføres gennem årlige handlingsplaner. Denne prioritet afspejler resultaterne af en række Eurobarometerundersøgelser om landbrug og den fælles landbrugspolitik i de seneste år: Et flertal støtter den fælles landbrugspolitiks grundprincipper og mål, men mange kender ikke selve politikken. Derfor sigter kommunikationsstrategien mod at øge kendskabet til landbrugspolitikken og vise, at den imødekommer borgernes bekymringer.

Derudover blev der sat fokus på 50-årsdagen for gennemførelsen af den fælles landbrugspolitik og politikkens rolle som grundpille for europæisk integration gennem både direkte og indirekte aktioner i 2012. Årsdagen blev set som en mulighed for at øge det offentlige kendskab til den fælles landbrugspolitik både med hensyn til dens resultater og dens mål for fremtidig udvikling gennem den foreslåede reform.

Planlægningen af informationsforanstaltningerne fokuserede på opfyldelse af særlige målgruppers behov, bedre definition af hensigtsmæssige budskaber og formidlingsstrategier i overensstemmelse med forordningen samt evaluering og feedback. Bestræbelserne på at videreudvikle synergier mellem forskellige aktører inden for kommunikation om landbrug, herunder interesserede parter, og de nationale myndigheder blev intensiveret. Samarbejdet med andre EU-institutioner samt netværk som Europe Direct-informationscentrene og det europæiske netværk for udvikling af landdistrikterne blev styrket.

1. Tilskud (kommunikationsaktiviteter iværksat på initiativ af tredjepartsorganisationer)

Ifølge forordningen kan der gennemføres to slags foranstaltninger, som skal finansieres af tilskud, nemlig specifikke informationsforanstaltninger og årlige arbejdsprogrammer. En specifik informationsforanstaltning omfatter tids- og stedbegrænsede informationsarrangementer, der gennemføres på basis af et enkelt budget. Et årligt arbejdsprogram omfatter sæt af to til fem specifikke informationsforanstaltninger. For 2011 og 2012 blev det besluttet (som i de tre foregående år) kun at acceptere specifikke informationsforanstaltninger til medfinansiering, med det formål at forenkle tilskudsordningen og sikre sammenhæng mellem de forskellige kommunikationstiltag. Bestræbelserne på at udvide dialogen med tilskudsmodtagerne blev øget for at forbedre effektiviteten og synergierne mellem de medfinansierede aktiviteter udført af tredjemand og tiltag iværksat på Kommissionens initiativ (direkte aktiviteter). Mere specifikt opfordrede forslagsindkaldelserne for medfinansierede aktiviteter i 2011 og 2012 til, at informationsaktiviteterne skulle øge borgernes kendskab til Kommissionens forslag til reform af den fælles landbrugspolitik[2].

Den maksimale finansieringssats for ovennævnte foranstaltninger er 50 % af de støtteberettigede omkostninger. Satsen kan dog forhøjes op til 75 % i undtagelsestilfælde som specificeret i gennemførelsesforordningen[3] og beskrevet i forslagsindkaldelsen. For 2011 blev det besluttet at bibeholde 50 % som den maksimale finansieringssats for de medfinansierede aktiviteter. For 2012 indeholdt forslagsindkaldelserne en maksimal finansieringssats på 75 % for informationsaktiviteter af ekstraordinær interesse. Der var dog ingen forslag som opfyldte kriterierne for sådanne ekstraordinære aktiviteter, og ingen tiltag blev derfor tildelt en finansieringssats på 75 % i 2012.

I forbindelse med forslagsindkaldelsen for 2011 blev 44 specifikke aktiviteter medfinansieret (Kommissionen valgte yderligere to aktiviteter, men de blev opgivet i gennemførelsesfasen af tilskudsmodtagerne). De tilskudsbeløb, der blev anmodet om fra Kommissionen, lå på mellem 20 000 EUR og 300 000 EUR.

I forbindelse med forslagsindkaldelsen for 2012 blev 11 specifikke aktiviteter medfinansieret (yderligere én aktivitet blev valgt, men opgivet i løbet af året). Det skal bemærkes, at forslagsindkaldelsen for 2012 var udformet til at prioritere innovative og kreative tiltag, som med sandsynlighed ville have stor indvirkning i adskillige lande. Ansøgerne i 2012 blev derfor opfordret til at ansøge om tilskud på mellem 100 000 EUR og 500 000 EUR, og antallet af større aktiviteter, som blev medfinansieret, var derfor mindre for dette år.

Samlet set blev 55 aktiviteter derfor medfinansieret i rapporteringsperioden. Der blev primært givet tilskud til informationskampagner, audiovisuelle produktioner, konferencer, seminarer og en række projekter med det formål at informere skoleelever om den fælles landbrugspolitik. Det store antal informationskampagner i rapporteringsperioden afspejler den konstante vægt i forslagsindkaldelserne på at opfordre til medfinansierede aktiviteter, som anvender en blanding af kommunikationsværktøjer for at opnå den størst mulige indflydelse og nå ud til det bredest mulige publikum. Som tidligere nævnt blev der i forslagsindkaldelserne sat fokus på at anvende 50-årsdagen for den fælles landbrugspolitik til at informere borgerne om politikkens bidrag til europæisk integration og dens rolle med hensyn til at tackle nye udforinger.

Modtagerne kan hovedsageligt opdeles efter følgende typer: landbrugets erhvervsorganisationer, andre ngo'er, offentlige myndigheder (lokale, regionale og nationale myndigheder) og medieorganisationer.

Som tidligere indtager erhvervsorganisationer, der er aktive inden for landbrug og udvikling af landdistrikter på nationalt plan (og som ofte er medlemmer af EU-dækkende organer), en vigtig plads på listen over modtagere. Derudover øgede blandt andet medieorganisationer – særligt den audiovisuelle sektor – sin andel. I flere medfinansierede aktiviteter gjorde modtagerne brug af muligheden for at inddrage andre organisationer som partnere i gennemførelsen af projekterne, f.eks. i aktiviteter iværksat af medieorganisationer. Mange landbrugsorganisationer og andre former for sammenslutninger/ngo'er var partnere eller medarrangører.

Bilag 1 indeholder en oversigt over de tilskud, der er ydet i rapporteringsperioden. Oplysninger om de enkelte tilskud kan fås på Europa-webstedet: http://ec.europa.eu/agriculture/grants-for-information-measures/index_en.htm

Ansøgningerne blev vurderet på baggrund af strenge kriterier for hhv. støtteberettigelse, udelukkelse, udvælgelse og tildeling. Det er i overensstemmelse med forordningen og afspejler Kommissionens mål om ligebehandling og fair konkurrence mellem ansøgere.

I rapporteringsperioden steg antallet af godkendte ansøgninger fra EU12-medlemsstaterne fortsat. 37,3 % af de samlede tilskud i 2011 og 2012 blev tildelt til organisationer fra disse medlemsstater. Der var som tidligere fortsat stor interesse fra den sydlige del af EU.

Nedenstående tabel viser antallet af indkomne og godkendte ansøgninger pr. medlemsstat i rapporteringsperioden.

Tabel I

Det skal nævnes, at et stort antal medfinansierede aktiviteter i rapporteringsperioden nåede ud til et bredere publikum end de direkte deltagere takket være fagpressens og de audiovisuelle mediers multiplikatoreffekt og den øgede brug af internettet og sociale netværk som formidlingsværktøj.

2. Kommunikationsaktiviteter iværksat på initiativ af Kommissionen

I rapporteringsperioden blev der som tidligere finansieret et stort antal kommunikationsaktiviteter iværksat på Kommissionens initiativ. De blev ofte gennemført med ekstern teknisk bistand. Omkring 64 % af budgettet blev tildelt til disse foranstaltninger i perioden 2011-2012.

Bilag II indeholder oplysninger om Kommissionens initiativer i denne periode, herunder udgifterne til dem.

Deltagelse i messer og udstillinger

Kommissionens fokus på "going local" og at øge borgernes kendskab til den fælles landbrugspolitik og EU generelt stod i centrum for planlægningen af Kommissionens stande på messer i 2011-2012. Messeaktiviteterne var fortsat rettet mod den brede offentlighed og interesserede parter, og halvtredsårskampagnen blev blandt andet brugt til at oplyse den brede offentlighed om, at den fælles landbrugspolitik og udviklingen af landdistrikterne har betydning for hele samfundet. Deltagelse på messer fungerede også fortsat som et forum for dialog med landbrugerne, andre interesserede parter og offentligheden om de politiske spørgsmål. Aktiviteterne satte fokus på vellykkede projekter om udvikling af landdistrikterne, EU's kvalitetspolitik og på at arrangere informative og lærerige aktiviteter, som appellerer til det unge publikum og den brede offentlighed.

Konferencer

I løbet af denne periode udgjorde konferencerne et vigtigt forum for dialog med og høring af interesserede parter om spørgsmål som reformen af den fælles landbrugspolitik. For eksempel blev konferencen "Den fælles landbrugspolitik frem til 2020 – vurdering af status sammen med civilsamfundet" i juni 2012 arrangeret som en opfølgning på den brede høring om udfordringerne for det europæiske landbrug, som blev iværksat i 2010. Den gav den ikke-statslige sektor, repræsentanter fra medlemsstaterne og EU-institutionerne mulighed for at drøfte lovgivningsforslagene om reformen af den fælles landbrugspolitik efter 2013, som blev vedtaget af Kommissionen den 12. oktober 2011. En række arrangementer satte også fokus på den prioritet, der tillægges øget innovation og forskning i europæisk landbrug. Det omfattede en konference og debat arrangeret i samarbejde med EU-formandskabet og Europa-Parlamentet i december 2011 og endnu en konference på højt plan i marts 2012. På en anden konference den 20. april 2012 undersøgte omkring 400 interesserede parter, hvordan man kan mobilisere og udvikle potentialet ved lokale landbrug og korte forsyningskæder for at fremme beskæftigelse og vækst i landdistrikterne.

Disse arrangementer bidrog til kommunikationen om samt gennemførelsen og udviklingen af landbrugspolitikken i overensstemmelse med forordningen. Ved hjælp af webstreaming blev der sikret en bred formidling af forløbet af konferencerne.

Publikationer

I rapporteringsperioden fortsatte publikationerne med at afspejle lovgivningsprogrammet. Det omfattede tekster om forslagene til reform af den fælles landbrugspolitik og kvalitetspolitikken. I anledning af 50-året for den fælles landbrugspolitik blev der udarbejdet en række flotte pædagogiske publikationer i 2012, som henvender sig til skoleelever og den brede offentlighed. De blev distribueret bredt i medlemsstaterne, og kampagnen i forbindelse med 50-året hjalp således med at øge kendskabet til den fælles landbrugspolitik og udvikling af landdistrikterne.

Websted

Webstedet "Landbrug og udvikling af landdistrikter" blev udviklet yderligere i rapporteringsperioden, navnlig som en vigtig kilde til specialviden om den fælles landbrugspolitik og udvikling af landdistrikterne. Det spillede også en vigtig rolle i høringen af de interesserede parter og den brede offentlighed om den fremtidige landbrugspolitik. Der blev gennemført to onlinehøringer (én om oplysningskampagner og salgsfremstød for landbrugsprodukter i EU og én om gennemgangen af EU's ordning for frugt og grøntsager). De synspunkter, der kom til udtryk, indgår i udviklingen af de respektive politikker. Antallet af tilmeldinger til nyhedsbrevene "Monitoring Agri-Trade Policy (MAP)" er steget til 5150, "Agricultural commodity price dashboard" har nu 1320 abonnenter og "Agricultural Policy Perspectives" 1180. Migreringen til en helt ny udgave af webstedet (nyt organisationsdesign, webindholdsforvaltningsteknologi og strømlinet og ajourført indhold i overensstemmelse med Kommissionens initiativ om webrationalisering og -optimering) er næsten gennemført.

Opinionsundersøgelser

I maj 2011 blev der gennemført en særlig Eurobarometerundersøgelse om en begrænset række spørgsmål i forbindelse med forberedelsen af forslagene til en reform af den fælles landbrugspolitik, herunder spørgsmålet om åbenhed med hensyn til modtagerne af landbrugsstøtte. I marts 2012 blev der gennemført endnu en undersøgelse om borgernes holdning til fødevaresikkerhed og -kvalitet og deres opfattelse af sammenhængen mellem landbrug og bevarelse af natur og landskaber.

Besøg

I perioden 2011-2012 modtog Kommissionen besøgsgrupper bestående hovedsagelig af landbrugere, repræsentanter for landbrugere, studerende, regionale og lokale repræsentanter, journalister og akademikere. Formålet med besøgene var at forklare og uddybe forståelsen af den fælles landbrugspolitik, herunder politikken for udvikling af landdistrikterne, og begrundelsen for at ændre den.

Medieaktiviteter

Der var i rapporteringsperioden stort fokus på videre udvikling af og uddybelse af forbindelsen til medierne på grund af deres betydning som multiplikator inden for kommunikation. Oprettelsen af en elektronisk platform ("Ag-press.eu") i 2011 sikrer et dagligt samspil mellem relevante afdelinger i Kommissionen og journalister med interesse i landbrug i hele EU.

Omkring 800 journalister er nu medlemmer af dette europæiske Ag-Press-netværk for landbrugsjournalister. E-platformen, som opdateres dagligt, letter adgangen til nyheder og oplysninger om landbrugsanliggender primært fra Europa-Kommissionen, men også fra andre institutioner. Den gør det også muligt at udveksle erfaringer journalisterne imellem. Repræsentanter for medierne oplyses om den fælles landbrugspolitik og det europæiske landbrugs forskelligartethed gennem aktiviteter som besøg i marken og på landbrug for journalister, seminarer og studierejser til Bruxelles og medlemsstaterne.

Der har også været flere aktiviteter vedrørende landbrug og udvikling af landdistrikterne på de sociale medier i rapporteringsperioden.

IV. Kommunikationskampagner om større spørgsmål

Der er i tidligere rapporter blevet henvist til den brede offentlige debat om fremtiden for EU's landbrugspolitik og kommunikationsaktiviteter i den forbindelse, som skaber åben en dialog, hvor den fælles landbrugspolitik forklares og drøftes med den brede offentlighed, interesserede parter m.fl. I denne rapporteringsperiode blev der fortsat arbejdet på at forbedre interesserede parters og den brede offentligheds forståelse af den fælles landbrugspolitik og udvikling af landdistrikterne gennem særlige kommunikationskampagner.

F.eks. blev Kommissionens vedtagelse af lovgivningsforslagene om reformen af den fælles landbrugspolitik i oktober 2011 ledsaget af pressemøder og møder med interesserede parter i alle 27 medlemsstater. Disse møder samlede over 2 500 repræsentanter for medierne (specialiserede og regionale medier, nationale tv- og radiostationer) og interesserede parter (civilsamfundsorganisationer, regionale og nationale myndigheder). De fik stor mediedækning (blandt andet over 500 artikler i pressen i løbet af det første døgn efter arrangementet). Det var en større kommunikationsindsats på lokalt plan med alle interesserede parter, herunder den brede offentlighed.

Et andet vigtigt tiltag var den mediekampagne, der fulgte i kølvandet af E. coli-krisen i 2011 for at vise Kommissionens støtte til producenternes indsats for at genopbygge forbrugernes tillid til og forbrug af frugt og grøntsager. Det vurderes, at den EU-dækkende presse- og tv-kampagne, som bestod af annoncer i en publikation i hver medlemsstat og en pakke med videonyhedsindslag til tv, nåede ud til omkring 37 mio. mennesker.

Som nævnt ovenfor indtog 50-årsdagen for gennemførelsen af den fælles landbrugspolitik en prominent plads i informationsaktiviteterne i 2012. I rapporteringsperioden arbejdede Kommissionen, andre EU-institutioner, medlemsstaterne og interesserede parter i høj grad sammen om udarbejdelsen og gennemførelsen af kommunikationskampagnen CAP@50. Kampagnen var en vigtig katalysator for informationsaktiviteter om den fælles landbrugspolitik i hele EU. I medlemsstaterne blev der i løbet af året afholdt omkring 150 arrangementer organiseret af nationale eller regionale myndigheder og civilsamfundsorganisationer takket være oprettelsen af at websted og en interaktiv platform, som blandt andet omfattede audiovisuelt materiale og arkivmateriale samt publikationer og reklamemateriale om den fælles landbrugspolitiks historiske bidrag til opbyggelsen af Europa og dens rolle med hensyn til at tackle nuværende og kommende udfordringer.

Et vigtigt højdepunkt blandt årsdagsarrangementerne var den EU-omrejsende yderst interaktive udstilling rettet mod den brede offentlighed – the CAP Past Present and Future – som nåede rundt til omkring 20 medlemsstater og andre EU-institutioner mellem april og december 2012 og tiltrak over 60 000 besøgende i løbet af 24 etapper.

Andre aktiviteter i forbindelse med CAP@50 omfattede bl.a. deltagelse i populære arrangementer som A farm in the City, som blev afholdt i Bruxelles i september 2012. 5 000 mennesker besøgte Kommissionens pavillon, og 20 000 modtog det primære budskab med arrangementet (via mediefremstød). I 2012 blev den første udgave af prisen for kommunikation om den fælles landbrugspolitik for eksempler på bedste praksis skudt i gang. Målet var at udpege særligt effektive informationsforanstaltninger og fremme udveksling af bedste praksis blandt de forskellige multiplikatorer og samarbejdende partnere.

V. Fordelingen af udgifter (forpligtelser og betalinger) mellem medfinansierede aktiviteter iværksat af tredjeparter (tilskud) og informationsaktiviteter iværksat på Kommissionens initiativ

|| ||

|| 2011 || 2012

|| Tilskud || Direkte aktiviteter || I alt || Tilskud || Direkte aktiviteter || I alt

Foreløbig opdeling af budgettet || 3.500.000 || 4.500.000 || 8.000.000 || 2.200.000 || 5.800.000 || 8.000.000

Forpligtelser i EUR || 3.507.228 || 4.480.063 || 7.987.291 || 2.197.904 || 5.707.754 || 7.905.658

% af forpligtelse || 100 % || 100 % || 100 % || 100 % || 98 % || 99 %

Betalinger (**) i EUR || 2.440.123 || 3.939.636 || 6.379.759 || (*) || (*) || (*)

% af udbetaling over for forpligtelse || 70 % || 88 % || 80 % || (*) || (*) || (*)

(*) Tal foreligger ikke endnu - de fleste af aktiviteterne er endnu ikke betalt.

(**) Betalingerne i tabellen vedrører ikke kun udførelsen i år N, men omfatter betalinger i år N og år N + 1 vedrørende forpligtelserne i år N.

Det skal bemærkes, at forpligtelsesgraden og udbetalingsgraden er forbedret i forhold til den foregående rapporteringsperiode, hvor forpligtelsesgraden i løbet af de tre år i gennemsnit var på 85 % for tilskud og 96 % for direkte aktiviteter, og betalingsgraden i gennemsnit på 65 % og 86 % for henholdsvis tilskud og direkte aktiviteter. Betalinger altid er lavere end de beløb, for hvilke der oprindelig er indgået forpligtelse. For tilskuddenes vedkommende skyldes dette for det første, at de endelige udgifter til aktiviteterne i mange tilfælde er lavere end modtagerens oprindelige skøn, for det andet at ikke alle de udgifter, som anmeldes af modtageren, kan betragtes som støtteberettigede. For aktiviteter, der iværksættes af Kommissionen, er forskellene mindre og skyldes, at der indgås forpligtelser for de højest mulige beløb, som i sidste ende ofte er lavere end oprindeligt planlagt, da man i løbet af projektets gennemførelse gør besparelser og vælger de mest omkostningseffektive foranstaltninger.

VI. KONKLUSION

Kommunikationstiltagene i forbindelse med den fælles landbrugspolitik i rapporteringsperioden havde til formål at informere og skabe opmærksomhed blandt offentligheden og interesserede parter om den fælles landbrugspolitiks resultater med hensyn til at levere en moderne, bæredygtig og effektiv landbrugssektor i Europa. De understregede også betydningen af at fortsætte processen med en reform af den fælles landbrugspolitik for at sikre en mere retfærdig og grøn landbrugspolitik, der kan bidrage aktivt til at nå Europa 2020-strategiens mål. I forbindelse med gennemførelse af disse informationsaktiviteter, blev bestræbelserne på at skabe stærkere synergier mellem Kommissionens, de andre EU-institutioners, civilsamfundets og medlemsstaternes kommunikationsaktiviteter øget.

[1] KOM (2003) 235 endelig af 8.5.2003, KOM (2007) 324 endelig af 13.6.2007, KOM (2009) 237 endelig af 20.5.2009, KOM (2011) 294 endelig af 25.5.2011.

[2] EUT C 231 af 27.8.2010, s. 8. EUT C 212 af 19.7.2011, s. 7.

[3] Kommissionens forordning (EF) nr. 2208/2002 af 12. december 2002 om gennemførelsesbestemmelser til Rådets forordning (EF) nr. 814/2000 om informationsforanstaltninger vedrørende den fælles landbrugspolitik (EFT L 337 af 13.12.2002, s. 21).